b"\n_START_ARTICLE_\nLlentilla\n_START_SECTION_\nParticularitats\n_START_PARAGRAPH_\n\xc3\x89s una planta voluble que fa uns 40\xe2\x80\xafcm d'altura i fructifica en tavelles que generalment contenen dues llavors anomenades llentilles, que tenen una forma caracter\xc3\xadstica com una lent \xc3\xb2ptica biconvexa (la paraula lent deriva precisament del nom llat\xc3\xad de la llentia, lens)._NEWLINE_\xc3\x89s una planta de conreu molt antiga, present ja en el neol\xc3\xadtic, probablement originada a l'\xc3\x80sia Menor._NEWLINE_Actualment el m\xc3\xa9s gran productor mundial n'\xc3\xa9s l'\xc3\x8dndia i el major exportador el Canad\xc3\xa0._NEWLINE_A la pen\xc3\xadnsula Ib\xc3\xa8rica es conrea en r\xc3\xa8gim extensiu a l'occident de la Meseta d'on s\xc3\xb3n origin\xc3\xa0ries les varietats pardina (petites i arrodonides) i castellana (relativament grosses i aplanades). A l'estat espanyol, el conreu n'ha disminu\xc3\xaft molt, com tamb\xc3\xa9 el de les altres lleguminoses.\n_START_SECTION_\nGastronomia\n_START_PARAGRAPH_\nActualment \xc3\xa9s la lleguminosa de m\xc3\xa9s consum. \xc3\x89s de f\xc3\xa0cil digesti\xc3\xb3 i cont\xc3\xa9 un 25% de prote\xc3\xafna._NEWLINE_La llentilla \xc3\xa9s la lleguminosa de gra de m\xc3\xa9s f\xc3\xa0cil cocci\xc3\xb3, ja que no li cal el remull previ, encara que hi ha molta gent que prefereix posar-les en remull. _NEWLINE_Hi ha diverses maneres de preparar les llenties, normalment es mengen en sopa o en estofat. Sovint es cuinen amb altres verdures que es van afegint al mig de la cocci\xc3\xb3, com pastanaga, api, ceba i patata. Entre els condiments m\xc3\xa9s adients cal mencionar el llorer i l'all. Al moment de servir hom vessa oli d'oliva per sobre del plat per a millorar-ne el gust._NEWLINE_Tradicionalment s'afegeix cansalada o xori\xc3\xa7o a la sopa o l'estofat, per\xc3\xb2 es poden preparar tamb\xc3\xa9 a la manera vegetariana, guisades amb verdures o simplement bullides amb una mica de sal per incorporar en una amanida. Les sopes i estofats es mengen sucant-hi pa. Les llentilles amb arr\xc3\xb2s es preparen incorporant arr\xc3\xb2s a la barreja o separadament."